Ωτορινολαρυγγολογικές εκδηλώσεις και ρευματοειδής αρθρίτιδα
Authors: Ντουμάζιος Σταύρος 
Published: January 2014

Αντικείμενο της μελέτης: Στη μελέτη μας γίνεται λοιπόν μια προσπάθεια στατιστικής ανάλυσης των υποκειμενικών και αντικειμενικών ευρημάτων ασθενών με ΡΑ όσον άφορα τις ωτορινολαρυγγολογικές εκδηλώσεις δηλαδή, συνολικά τα συμπτώματα και τα ευρήματα από το αυτί, το λάρυγγα, τον στοματοφάρυγγα, τη μύτη και τον τράχηλο, καθώς και η σύγκριση με την ομάδα ελέγχου. Ακολουθεί μια προσπάθεια συσχέτισης των ευρημάτων των ασθενών με ΡΑ με εργαστηριακές παραμέτρους και με τη λήψη φαρμάκων. Υλικό και μέθοδοι: Κατά την έρευνά μας μελετήθηκαν 82 ασθενείς (11 άνδρες και 71 γυναίκες) ηλικίας από 30-86 ετών, που πληρούσαν τουλάχιστον 4 από τα κριτήρια της Αμερικάνικης ρευματολογικής εταιρίας για τη διάγνωση της ρευματοειδούς αρθρίτιδας. Οι ασθενείς υποβλήθηκαν σε διάστημα 2 ετών περίπου (2005-2007) σε πλήρη κλινικο-εργαστηριακό έλεγχο όσον άφορα τις κλινικές εκδηλώσεις τους από τη σφαίρα της ωτορινολαρυγγολογίας και τα ευρήματα του εργαστηριακού - ακουολογικού ελέγχου. Στη συνέχεια μελετάται ένα δείγμα υγιών ατόμων (51 μάρτυρες) με την ίδια περίπου ηλικία και φύλο, χωρίς υπόνοια άλλων αυτοάνοσων νοσημάτων. Τέλος, η έρευνά μας ολοκληρώθηκε με μια προσπάθεια συσχέτισης των ευρημάτων των ασθενών με ΡΑ με εργαστηριακές παραμέτρους όπως η ΤΚΕ, η CRP, η θετικότητα η μη του RF, τα anti-CCP και ο δείκτης ενεργότητας της νόσου DAS-28. Αποτελέσματα: Η στατιστική ανάλυση των υποκειμενικών συμπτωμάτων καθώς και των κλινικών αντικειμενικών ευρημάτων των ασθενών με ρευματοειδή αρθρίτιδα 82 τον αριθμό (11 άνδρες και 71 γυναίκες), και ο συγκριτικός έλεγχος με την ομάδα ελέγχου (μαρτύρων) 51 τον αριθμό (10 άνδρες και 41 γυναίκες) μας οδήγησε στα παρακάτω αποτελέσματα: 1) Οι ασθενείς με ρευματοειδή αρθρίτιδα παρουσιάζουν αυξημένο ποσοστό βράγχους φωνής (35%) σε σχέση με τα υγιή άτομα που εμφανίζουν 10%, 2) Διαπιστώθηκε ξηροστομία στους πάσχοντες με ρευματοειδή αρθρίτιδα σε αυξημένο ποσοστό (43%), σε σχέση με τον υγιή πληθυσμό (22%), 3) Κατά την ενδοσκόπηση η "video-ενδοσκόπηση" του λάρυγγα παρατηρήθηκε υποκινητικότητα κρικοαρυταινοειδούς διάρθρωσης στους ασθενείς με ΡΑ σε ποσοστό 40%, έναντι 4% στα υγιή άτομα, 4) Διαπιστώθηκε βαρηκοΐα αγωγιμότητας στο αριστερό αυτί, με ακουστικό έλλειμμα «gap-χάσμα» (διάφορα αέρινης-οστέινης αγωγής) πάνω από 10dB στις χαμηλές συχνότητες των 250, 500Hz σε αυξημένο ποσοστό στους πάσχοντες από ότι στον υγιή πληθυσμό, 5) Στο δεξί αυτί παρατηρήθηκε βαρηκοΐα αγωγιμότητας, με «gap-χάσμα» πάνω από 10dB στις χαμηλές συχνότητες των 250, 500, 1000Hz σε αυξημένο ποσοστό στους πάσχοντες από ότι στον υγιή πληθυσμό, και συγκεκριμένα στις γυναίκες, εύρημα που εμείς δε βρήκαμε στην διεθνή βιβλιογραφία. Η περαιτέρω ανάλυση των ασθενών με ΡΑ, όσον αφορά τη συσχέτιση των εξωαρθρικών εκδηλώσεων με τις εργαστηριακές παραμέτρους και τη φαρμακευτική αγωγή οδήγησε στα παρακάτω συμπεράσματα: 1) Ασθενείς με θετικό RF παρουσιάζουν μεγαλύτερη πιθανότητα να εμφανίσουν βράγχος φωνής καθώς επίσης και εμβοές ώτων. 2) Ακόμη άτομα με δείκτη ενεργότητας της νόσου DAS-28>3 εκδηλώνουν σε μεγαλύτερη συχνότητα βράγχος φωνής, ίλιγγο και ξηροστομία και 3) Τέλος το σύμπτωμα της ξηροστομίας εμφανίζεται σε μεγαλύτερη συχνότητα σε ασθενείς με υψηλή ΤΚΕ (ΤΚΕ>30).